

[bookmark: _GoBack]Na osnovu člana 38 stav 1 tačka 4 Zakona o lokalnoj samoupravi („Službeni list CG“, br. 2/18, 34/19, 38/20, 50/22, 84/22, 81/25 i 98/25), člana 35 stav 1 tačka 4 i člana 38 stav 1 Statuta Opštine Nikšić („Službeni list CG – Opštinski propisi“, br. 31/18, 21/23, 62/25 i 42/25), Skupština opštine Nikšić, na sjednici održanoj __________ 2026. godine, donijela je


O D L U K U
o usvajanju Lokalnog akcionog plana za socijalnu inkluziju Roma i Egipćana za 
opštinu Nikšić za period 2026–2030. godine


Član 1

Usvaja se Lokalni akcioni plan za socijalnu inkluziju Roma i Egipćana za opštinu Nikšić za period 2026–2030. godine.

Član 2

Sastavni dio ove odluke čini Lokalni akcioni plan za socijalnu inkluziju Roma i Egipćana za Opštinu Nikšić za period 2026–2030. godine.

Član 3

Ova odluka stupa na snagu osmog dana od dana objavljivanja u „Službenom listu Crne Gore – Opštinski propisi“.


Broj: 01-030-____________
Nikšić, __________ 2026. godine


SKUPŠTINA OPŠTINE NIKŠIĆ



PREDSJEDNICA
                                                                                                                               Milica Lalatović Žižić, s.r.






O B R A Z L O Ž E N J E

Pravni osnov

Pravni osnov za donošenje ove odluke sadržan je u Zakonu o lokalnoj samoupravi i Statutu Opštine Nikšić, kojima je utvrđena nadležnost Skupštine opštine za donošenje planova i programa razvoja za pojedine oblasti i drugih akata iz nadležnosti lokalne samouprave.
Članom 38 stav 1 tačka 4 Zakona o lokalnoj samoupravi („Službeni list Crne Gore“, br. 02/18, 34/19, 38/20, 50/22, 84/22 i 81/25) propisano je da Skupština opštine donosi planove i programe razvoja za pojedine oblasti.
Članom 35 stav 1 tačka 4 i članom 38 stav 1 Statuta Opštine Nikšić („Službeni list Crne Gore – Opštinski propisi“, br. 31/18, 21/23, 62/25 i 42/25) utvrđeno je da Skupština opštine donosi planove i programe razvoja za pojedine oblasti i da, u vršenju poslova iz svoje nadležnosti, donosi odluke, rješenja, planove, programe i druge akte.
Relevantni materijalni i strateški okvir za izradu i sprovođenje Lokalnog akcionog plana čine Zakon o manjinskim pravima i slobodama („Službeni list RCG“, br. 31/06, 51/06 i 38/07 i „Službeni list Crne Gore“, br. 02/11, 08/11 i 31/17), Zakon o zaštiti jednakosti i zabrani diskriminacije („Službeni list Crne Gore“, br. 02/26, 103/26 i 132/26), kao i Strategija za unapređenje kvaliteta života Roma i Egipćana u Crnoj Gori 2026–2030, sa Akcionim planom za period 2026–2027. godine.

Razlozi za donošenje

Vlada Crne Gore je u junu 2026. godine usvojila Strategiju za unapređenje kvaliteta života Roma i Egipćana u Crnoj Gori 2026–2030, sa Akcionim planom za period 2026–2027. godine. Strategija predstavlja nacionalni okvir za unapređenje položaja Roma i Egipćana, smanjenje socijalne isključenosti, siromaštva i diskriminacije i stvaranje jednakih mogućnosti u oblastima obrazovanja, zapošljavanja, stanovanja, zdravstvene i socijalne zaštite, građanskog statusa i društvene participacije.
Lokalnim akcionim planom za socijalnu inkluziju Roma i Egipćana za opštinu Nikšić za period 2026–2030. godine nacionalni ciljevi operacionalizuju se na lokalnom nivou kroz konkretne mjere, aktivnosti, nosioce, indikatore, rokove i izvore finansiranja, uz uvažavanje specifičnih potreba romske i egipćanske zajednice u Nikšiću.
Donošenje Lokalnog akcionog plana potrebno je radi uspostavljanja planskog, koordinisanog i kontinuiranog pristupa unapređenju socijalne inkluzije Roma i Egipćana. Planom su obuhvaćene oblasti obrazovanja, zapošljavanja i ekonomskog osnaživanja, stanovanja, zdravstvene i socijalne zaštite, pravnog statusa i pristupa pravima, zaštite od diskriminacije i društvene participacije, uz posebnu pažnju na položaj žena, djevojčica, djece i mladih.
Lokalni akcioni plan za period 2026–2030. godine predstavlja treći planski dokument Opštine Nikšić koji se odnosi na društvenu uključenost romske i egipćanske populacije, nakon lokalnih akcionih planova za periode 2008–2015. i 2018–2022. godine.
Polazeći od navedenog, predlaže se Skupštini opštine Nikšić da usvoji Lokalni akcioni plan za socijalnu inkluziju Roma i Egipćana za Opštinu Nikšić za period 2026–2030. godine.
Sastavni dio ove odluke čini Lokalni akcioni plan za socijalnu inkluziju Roma i Egipćana za Opštinu Nikšić za period 2026–2030. godine.


OBRAĐIVAČ:

SEKRETARIJAT ZA SOCIJALNO STARANJE
I OSOBE SA INVALIDITETOM


          
           STARJEŠINA
v.d. Maja Todorović
